MAAR, God het sy Seun gestuur
MAAR, God het sy Seun gestuur! Nederige krip, donkie, stal, skaapwagter, sterrekyker, 'n hoender wat êrens in 'n hoek sit en kloek. Alles sodat ons hierdie blye boodskap kan bring wat radikaal teenstrydig is met die chaotiese wêreld waarin ons lewens tans afspeel - MAAR, God het sy Seun gestuur!
Ook vir Mario, wat moedeloos vertel van sy kontrak van vier maande wat nou al skuins by vyftien trek. As ingenieur werk hy diep in die maag van die monster en is blou lug 'n luukse. Sy lewe aan boord, is nou 'n bedompige, nagmerriebestaan van vasgevangendheid sonder hoop. MAAR, God het sy Seun, toegedraai in doeke, ook vir Mario gestuur ... Dis die boodskap wat ons bring. En daarin vind Mario hoop ...
Ook vir die Russiese offisier wat emosioneel vertel dat hy nog nooit so iets soos hierdie pandemie beleef het nie - Hy het twaalf maande laas vaste grond onder sy voete gevoel. Daar is geen vooruitsig dat dit binnekort sal verander nie. Sy siel is verswelg deur slegte nuus wat in vlae soos in 'n onophoudelike storm oor hom spoel.
MAAR, God het sy Seun, in 'n nederige krip, ook vir die Rus gestuur. Dis die boodskap wat ons bring. Daarin, na 'n lang gesprek en met 'n nuwe Russiese Bybel in sy hand, vind hy vir 'n oomblik skuiling uit die storm.
Ook vir Jasper uit die Filippyne. Hy verduidelik dat sy lewe in 'n vaste wentelbaan was. Hy was in beheer, als uitgepluis, duidelik oppad ... totdat COVID-19 hom wreedaardig uit die sekerheid gepluk het. Sy vuisvoos liggaamstaal vertel van moed opgee; van desperaatheid. MAAR, God het sy Seun, met engelekore wat sing, 'Vrede op Aarde', ook vir Jasper gestuur. Dis die boodskap wat ons bring. Deur saam te wroeg, 'n hand op die skouer as 'n alleen traan wang-af loop, saam te bid en te pleit, kon Jasper ook iets beleef van MAAR. MAAR, die Kind ...
Die ontnugterende realiteit is dat 'n skokkende gerame 400 000 seemanne steeds op skepe vassit nadat hulle kontrakte verval het. Die werk wat CSO doen is noodsaaklik; ononderhandelbaar. Dis eenvoudig ja ... so eenvoudig as om dag-na-dag, skip-na-skip met groot deernis en begrip die boodskap te bring in wat 'n flenters-stukkend wêreld is: MAAR, die Kind ..
Eenvoudig dalk, maar sonder u donasie onmoontlik. U bydrae kan binne-in hierdie krisis die boodskap van die krip na hulle vat wat dit die nodigste het. Mag u dit dan ook in hierdie feestyd beleef: MAAR, die Kind ...